Xavier Trias ja és alcalde 2.0 - Saül Gordillo\nDilluns, 4 de juliol de 2011 10:45 h\nTan senzill i alhora tan excepcional. L'elecció com a alcalde, en el cas de Barcelona amb retard, i l'inici del mandat municipal coincideixen a l'instant amb el canvi al web de l'Ajuntament. El nou alcalde de Barcelona, Xavier Trias, també ho és a www.bcn.cat des del mateix moment que rebia la vara. El pas del Xavier Trias candidat al Xavier Trias alcalde ha estat àgil i és molt coherent. Àgil perquè el web es va actualitzar el mateix divendres, no pas com en altres consistoris, on els antics alcaldes encara ocupen el càrrec virtualment parlant. I coherent perquè si Trias tenia a l'oposició i en campanya electoral un equip que feia anar una sèrie d'eines 2.0, per què havia d'abandonar-les o tancar-les un cop conquerida l'alcaldia? La normalitat i la coherència és adaptar-les a les noves circumstàncies, integrant-les a www.bcn.cat/alcalde, un espai net i polit. Amb l'anterior alcalde, Jordi Hereu, no hi estaven acostumats, perquè el seu gabinet concebia les xarxes socials com una eina més de campanya i partit que institucional. Gran canvi de xip, amb l'arribada de Trias perquè l'equip que lidera Xavier Tomàs @xtomas entén la comunicació de l'alcalde també basada en Internet i el dospuntzerisme.\nEl mateix divendres al site de l'alcalde apareixia un vídeo de benvinguda, enregistrat uns dies abans. Les eines 2.0 van situades al lateral, amb @xaviertrias com a reina de l'actualització i més de 6.000 seguidors, aquesta pàgina com a repositori de piulades i fotografies amb més de 5.000 amics, el fotoloc amb imatges captades amb mòbil i d'altres de més qualitat, un perfil a la xarxa més professional pendent d'actualització, i un foursquare que algun maldecap podria generar pels peatges de la seguretat i el protocol. La part central del web conté notícies de l'alcaldia que s'alimenten del motor institucional i a la banda dreta també hi haurà imatges i els discursos oficials. Tan senzill com fer que això passi aquí. Tan excepcional com donar el missatge que les joguines 2.0 no són per a les campanyes només, sinó per a la política i l'administració també. Com va fer Obama, vaja.


Compromís demana el suport de les Corts a la candidatura del toc manual de campanes com a Patrimoni Immaterial de la Humanitat | Valencia Extra\nEl diputat de Compromís i president de la Comissió d’Educació i Cultura en les Corts Valencianes, Jesús Pla, ha registrat una proposta per tal que el parlament valencià manifeste el seu suport a la candidatura del toc manual de campanes com a Patrimoni Immaterial de la Humanitat per part de la UNESCO. A més a més, la mateixa proposta també inclou que les Corts insten el Consell a considerar la ciutat d’Albaida com a Capital Valenciana del Toc Manual de Campanes.\n“El toc manual de campanes constitueix un dels valors culturals més apreciats del patrimoni valencià. De fet està declarat Bé d’interès Cultural Immaterial, Manifestación Representativa del Patrimonio Cultural Inmaterial. I és candidat al reconeixement per part de l’UNESCO com a Patrimoni Immaterial de la Humanitat perquè s’ha transmès, de manera oral i d’una generació a una altra, la tradició d’un ofici que ha conservat, des de temps immemorials, el sistema valencià de tocar campanes, unes tècniques de toc i uns tocs que són patrimoni sociocultural”, ha explicat.\nSegons Pla, “el toc tradicional de campanes a Albaida és una pràctica viva, transmesa de generació en generació pels seus avantpassats. En ella, no sols hi han llegat el saber de tocar campanes i els tocs, sinó també els ha transmès la importància de cuidar i conservar el campanar i les campanes per a salvaguardar aquest antic coneixement”.\n“Aquesta pràctica cultural la desenvolupen, des de les darreries del segle passat, els hereus dels campaners històrics, Campaners d’Albaida, els quals han treballat i treballen voluntàriament per materialitzar-la i són els protagonistes i guardians d’aquest valor etnogràfic singular i els que li donen al toc manual de campanes la visibilitat que li correspon com el bé patrimonial que és”.\nD’altra banda, el diputat de Compromís ha assenyalat que “a la comarca de la Vall d’Albaida trobem l’únic poble valencià on s’ha mantingut el toc manual de campanes de manera diària i ininterrompuda. És el cas d’Albaida, on des de l’arribada de les tropes cristianes a la porta de la Vila, portadores de xicotetes campanes, allà pel 1245, tal com es reflecteix al Llibre del Repartiment, aquestes mai han deixat de comunicar tot el que hi passa. Però la singularitat més important d’Albaida és que les campanes sempre han sigut tocades a mà per campaners i sagristans i mai han estat mecanitzades o electrificades, de manera que aquest s’ha erigit en un signe d’identitat del poble. De fet, el toc manual de campanes té un llenguatge propi, que ha passat a formar part del paisatge sonor de la ciutat”.\n“Es tracta d’un paisatge cultural sonor, inequívoc i ancestral, que es repeteix any rere any i que cal mantenir, protegir i salvaguardar per a les futures generacions. Doncs les campanes, tocades per campaners, són instruments artístics i musicals; mitjà de comunicació civil per a defuncions, alarmes, o festes, entre d’altres; i mitjà de convocació religiosa que, des del temps de Jaume I, marca, com el pols del cor, el ritme de la vida i de la mort a Albaida”, ha conclòs el diputat de Compromís, Jesús Pla.


Les pluges tornen a la Comunitat\nPublicado 14/04/2021 10:07CET\nLes pluges tornen aquest dimecres a la Comunitat Valenciana i es perllongaran fins al cap de setmana, segons la predicció de l'Agència Estatal de Meteorologia (Aemet).\nAixí, per a aquesta jornada s'esperen precipitacions a primeres hores en el terç nord que tendiran a remetre durant el matí, mentre que a la vesprada hi haurà arruixades en el terç sud que podran anar acompanyades de fang.\nHui hi haurà una disminució de la visibilitat en zones altes del terç sud per pols en suspensió i les temperatures mínimes aniran en ascens en el terç nord i les màximes en descens en zones interiors.\nAixí, les províncies d'Alacant i Castelló preveuen una mínima de 13ºC i una màxima de 18; i la de València, de 12 i 17ºC respectivament.\nPer a demà, dijous, també s'esperen precipitacions en el terç sud de la Comunitat que podran ser localment persistents; i el divendres seguiran les arruixades a la vesprada, més abundants en el nord d'Alacant i sud de València.\nEl dissabte, per la seua banda, es preveuen precipitacions a primeres hores en el terç sud i més febles i disperses a la vesprada en l'interior septentrional.


Reportatge sobre: 15 Keita\nLloc de naixement: Bamako (Mali)\nSeydou Keita es va convertir en la primera incorporació del FC Barcelona a la temporada 2008/09. El jugador de Mali arribava procedent del Sevilla per reforçar el mig del camp blaugrana.\nNascut a Bamako (Mali) el 16 de gener de 1980, Seydou Keita prové d`una família ben relacionada amb el futbol, ja que el seu oncle, Kalif Keita, està considerat com un dels millors jugadors de la història de Mali (fou Pilota d`Or de l`Àfrica el 1970) i el seu cosí Mahmadou Sissoko és també un destacat futbolista professional.\nKeita es va iniciar al Centre Kalif Keita de la primera divisió del seu país (club de formació de joves talents fundat pel seu oncle), on el va descobrir l`Olympique de Marsella, que no va dubtar en fitxar-lo quan tot just tenia 17 anys. Keita seguia així els passos del seu oncle, que també va fitxar per l`equip francès.\nA Marsella Seydou Keita hi va estar tres anys al filial fins que debuta amb el primer equip en un Marsella-Troies jugat el 19 de setembre del 1999 substituint un ex blaugrana, Cristophe Dugarry. També juga els seus primers partits a la Lliga de Campions. Uns mesos abans, a l`abril, Keita havia estat escollit millor jugador del Mundial sots-20 disputat a Nigèria, per davant de jugadors de la talla de Ronaldinho o Lampard. La seva selecció cau en semifinals davant una Espanya liderada per Xavi i finalitza tercera.\nAl finalitzar la temporada, el seu entrenador al Marsella, Abel Braga, decideix cedir-lo al Lorient, de la segona divisió, perquè tingui més minuts i acumuli experiència. Keita juga els 38 partits de lliga amb el seu equip, és inclòs dins de l`onze inicial de la categoria i ajuda a l`equip bretó a pujar a la Ligue 1. A la temporada 2001/02 el Lorient nota l`absència de Keita deguda a la Copa Àfrica que es disputa a Nigèria i torna de nou a la segona divisió. El centrecampista, que acaba quart amb la seva selecció, disputa 21 partits de lliga i ajuda el Lorient a guanyar la Copa de França 2002 i a ser finalista de la Copa de la Lliga.\nEl Lens, que havia acabat en segona posició i volia reforçar l`equip per disputar amb garanties la Lliga de Campions, s`interessa pel jugador i aconsegueix la seva cessió per al curs 2002/03. Juga un total de 38 partits entre totes les competicions (3 gols) i el club, gràcies al seu bon rendiment, decideix fitxar-lo. Keita està quatre temporades més al Lens, amb un òptim rendiment que el porta a ser distingit com a segon millor jugador del campionat en la seva última temporada a l`equip (2006/07), només superat per Florent Malouda.\nConsagrat ja com a futbolista, Keita va acceptar l`oferta del Sevilla a l`estiu del 2007, deixant enrere vuit anys a França. A l’equip andalús va disputar gairebé tots els partits de la temporada 2007/08. El malià en va jugar 31 dels 38 possibles, 29 d’aquests com a titular. Va marcar quatre gols amb què va demostrar, entre altres qualitats, la seva potència en el xut des de lluny.\nDesprés d`un any a Sevilla, el jugador es converteix en el primer reforç de Josep Guardiola com a tècnic del Barça, a l`estiu del 2008. Després d`un període inicial d`adaptació al ràpid joc de toc de l`equip al centre del camp, Keita comença a agafar importància dins dels esquemes del tècnic. Disputa 46 partits i anota sis gols, alguns dels quals impressionants, com el del Bayern-Barça (1-1) a l’Allianz Arena. El malià demostra ser tota una garantia al mig camp blaugrana.\nInternacional absolut amb Mali, és una de les figures de la seva selecció, on és un habitual a les convocatòries. Amb les 'àguiles' ha jugat la Copa Àfrica de 2002, 2004 i 2008.\nEl migcampista malià és un jugador que combina a la perfecció la potència física amb la qualitat tècnica i una bona disposició tàctica. Tot i no ser un davanter, Keita també té un gran xut amb la seva cama esquerra, sobretot des de la llarga distància, que el converteix en una amenaça per als porters. Bona prova d’això són els quinze gols que va anotar Keita en els dos anys previs a la seva arribada al FC Barcelona. El malià és un jugador polivalent dins el mig camp: és capaç de jugar tant de pivot defensiu com ofensiu i també pot ocupar la posició d’interior esquerre. A més, la seva altura el fa ser un referent en el joc aeri, ja sigui en tasques defensives o a l`hora d`atacar.\n1999 Pilota d’Or del Mundial sub-20


Les dones i les nenes, responsables d'anar a buscar aigua...\nLes dones i les nenes, responsables d'anar a buscar aigua en el 80% de les cases que no en tenen\nL'aigua és imprescindible per a la vida. Tot i així, encara hi ha molts països on alguns habitatges no tenen accés a l'aigua corrent. Coincidint amb el 8 de març, Dia Internacional de la Dona, la Comunitat Minera Olesana vol recordar les dades que ha fet públiques la Organització de les Nacions Unides (ONU): en el 80% de les llars del planeta que no disposen de subministrament d'aigua, són les dones i les nenes qui carreguen amb la responsabilitat d'anar-la a buscar. Això implica, sovint, haver de recórrer llargues distàncies i portar càrregues pesades. "En alguns casos pot comporat un risc important de patir situacions de violència -adverteix l'organisme-. A més, el temps que requereix aquesta tasca pot apartar les nenes de l'escola i reduir les opcions que tenen les dones d'obtenir ingressos", afegeix.\nAixí, l'organisme recorda també que la manca d'aigua i de sanejament té conseqüències sanitàries importants. "Quan els membres de la llar emmalalteixen, són les dones les que assumeixen en major mesura la cura de les persones, a més d'enfrontar-se a amenaces addicionals per a la salut, com el tracoma, que es relaciona amb una higiene deficient i que pot arribar a causar ceguesa", alerta l'ONU. Alhora, l'organisme apunta que, durant el part, disposar d'aigua i de sanejament pot ser una qüestió de vida o mort, tant per a la mare com per al nadó.\nEn aquest sentit, durant les últimes dècades, milers de milions de persones a tot el món han aconseguit accés a serveis d'aigua potable i sanejament, però el canvi climàtic i la contaminació han posat més pressió sobre les fonts d'aigua. Amb dades de l'ONU, que es poden consultar senceres aquí, el 2015, 2.100 milions de persones no tenien accés a serveis segurs de subministrament d'aigua potable. Moltes persones encara depenen de l'aigua de pous i deus sense protecció. Al voltant de 2.400 milions de persones utilitzen instal·lacions de sanejament no millorades que poden contaminar l'aigua i propagar malalties.\nÉs per això que, des de la Comunitat Minera Olesana, recordem la necessitat de fer un ús racional de l'aigua i de seguir caminant cap a accions que contribueixin a mitigar els efectes de l'emergència climàtica.


Senyalització Platges - 10/08/2015 » La Cala RTV\n10 . Ago, 2015 a les 14:35\nLa nova senyalització de les platges inclou els serveis que podem trobar\nUn cop passat l'estiu es renovaran les dutxes de les platges i s'iniciarà el projecte de millora del GR-92\nLes platges de l'Ametlla de Mar compten aquest estiu amb nova senyalització. Part d'un projecte de millora dels serveis i actius turístics al litoral, 25 nous rètols formen part de la xarxa de senyalització de 18 platges del terme municipal. Aquesta senyalització també explica a l'usuari quin tipus de serveis podrà trobar a la platja, com ara si té guingueta o lloguer de material nàutic, si es pot fer snorkel o si hi ha zona de pícnic. Fins i tot si hi ha zones protegides de valor mediambiental o si és apta per a animals de companyia, a més de senyalitzar les que disposen de Bandera Blava.\nSegons Jordi Gaseni, alcalde de l'Ajuntament de l'Ametlla de Mar, "es tracta d'un projecte que treballa en aquelles platges que necessiten una senyalització especial i d'altres que ja estaven senyalitzades però que tenien un dèficit de conservació, estaven en mal estat o fins i tot en algunes havien desaparegut. Intentem senyalitzar les platges amb més entitat. Crec que serà molt efectiu per explicar al turista que et pregunta com arribar-hi i la d'informació complementària als mapes que ja tenim. Això ens facilitarà molt la detecció de les platges i que puguin conèixer aquests indrets tan magnífics que tenim".\nA més, la platja de Sant Jordi ja disposa d'una nova seu pels socorristes de Creu Roja, als quals també s'ha dotat d'una torre de vigilància.\nUn cop passat l'estiu, l'alcalde també ha anunciat la renovació de les dutxes de les platges que es dotaran d'un sistema nou de drenatge per evitar la formació d'elements relliscosos al terra. Tot i que aquesta actuació ja s'hagués pogut començar, l'Ajuntament ha preferit esperar al setembre per evitar interferir en època de màxima afluència d'usuaris.\nA més de cara a la tardor també s'iniciaran les tasques de millora del tram del GR-92 que transcorre per les costes de l'Ametlla de Mar, el Perelló i l'Ampolla, amb actuacions toves que milloraran sobretot la seguretat dels punts de pas més perillosos amb la reparació de trams i instal·lació de baranes.\nTotes aquestes actuacions formen part d'un projecte híbrid finançat pel Consell Comarcal del Baix Ebre, els fons europeus i el percentatge de retorn de la taxa turística.\n0 respostes a "Senyalització Platges"


Badanotis :: Es presenta el DVD del projecte Identitat(s) a La Sargantana\nEs presenta el DVD del projecte Identitat(s) a La Sargantana\nAntonio Santiago - 11/02/2011 06:37\nAhir, des del restaurant de La Sargantana, a Dalt la Vila, es va presentar els quatre vídeos que formen el DVD del projecte Identitat(s) amb la presència del regidor de Ciutadania i Convivència de l’Ajuntament de Badalona, Josep Pera, artistes, veïns i associacions que han col·laborat en aquest projecte.\nAquest DVD recull les actuacions artístiques realitzades a la nostra ciutat al llarg de l’any 2010 en el marc del projecte Identitat(s), com la creació del dimoni de Badalona al barri de la Salut, de l’artista badaloní Sixeart. També, la cara de Badalona al barri de Sant Crist, a càrrec de l’artista cubà Jorge Rodríguez Guerada; el “Peix-estel” al barri de Casagemes, a càrrec del col·lectiu Barri Groc i, a més a més, una presentació dels tallers realitzats al barri de Sant Roc i la Salut amb entitats de cada barri, a càrrec del col·lectiu d’artistes i educadors socials Difusor.\nA part d’aquí, amb la col·laboració de la Regidoria de Ciutadania i Convivència amb la plataforma d’artistes i professionals multidisciplinaris Kognitif, ha consistit en aquesta realització de diverses intervencions artístiques a la ciutat amb l’objectiu d’aportar una visió constructiva sobre el creixement i el canvi de la nostra ciutat i, sobretot, reivindicar la identitat de la gent i dels col·lectius que conformen la ciutat. També, s’ha volgut presentar l’art com a eina de transformació socials i remarcar el sentiment de pertinença, interessar als ciutadans i ciutadanes i expressar la identitat de la ciutat a través de l’art.


Com ens financem - CA | Greenpeace España\nHistòria Victòries Com ens financem Com ens organitzem Treballa amb nosaltres El meu perfil de Greenpeace\nSom independents políticament i econòmicament. No acceptem diners de governs, de partits de polítics ni d’empreses. Les donacions individuals, juntament amb les quotes regulars dels socis són l’única font dels nostres fons.\nDespeses en 2020\nAçò vam aconseguir en 2020 gràcies a les aportacions dels nostres socis i sòcies:\nS’aprova l’Estratègia Nacional per a la Conservació dels Pol·linitzadors\nMés d’un milió de persones demanen una llei europea contra la desforestació\nEn els informes que Greenpeace elabora cada any es poden consultar els comptes auditats de l’organització.\nDescarrega els informes\nLa importància dels socis i les sòcies\nEls més de 145.000 socis i sòcies de Greenpeace són la base de l’organització. Són qui fa possible la nostra tasca, les campanyes, les accions, els programes d’educació ambiental, la labor de comunicar els problemes i les solucions possibles del medi ambient.\nGreenpeace es finança exclusivament de les aportacions dels socis i les sòcies i no accepta donacions de governs, de partits polítics o d’empreses. La nostra independència ens dóna l’autoritat que necessitem per fer campanyes i aconseguir un canvi real.\nA través dels butlletins d’informació i de la revista trimestral -en línia o en paper- informem a tots els que col·laboren amb Greenpeace sobre el nostre treball.\nSabies que col·laborar amb Greenpeace desgrava?\nGreenpeace s’ha declarat associació d’utilitat pública amb l’objectiu de permetre que els nostres socis i sòcies es puguin beneficiar de les desgravacions fiscals de les quotes i de les donacions. Actualment, pots desgravar-te el 75 % dels 150 primers euros de la teva aportació. Per als diners aportats que excedeixin aquesta quantitat, la deducció arriba al 30 %. Si s’ha donat una quantitat igual o superior a Greenpeace durant els dos últims exercicis, aquest percentatge de la deducció s’incrementa fins al 35 %. Cal tenir en compte que el límit màxim de deducció està fixat en el 10 % de la base liquidable de l’IRPF.\nSi ets soci o sòcia i vols més informació, no dubtis a posar-te en contacte amb el nostre servei d’atenció al soci, telefonant al 900 535 025 o enviant un correu a info.es@greenpeace.org.


Limit Tecnologies porta desenvolupant des de fa anys les seves pròpies aplicacions de gestió empresarial. El nostre ERP o programari de gestió integral "Cecogest", desenvolupat amb tecnologia Oracle, permet gestionar de manera integrada la facturació, la comptabilitat, els recursos humans i la maquinària, havent estat implantat en diversos centenars d'empreses on ha demostrat la seva fiabilitat i robustesa.\nCecoRac és una aplicació que permet gestionar una flota de vehicles de lloguer de forma fàcil i còmoda\nCecoFruit és una aplicació que permet gestionar tota la informació relacionada amb l'activitat d'un negoci hortofructícola.\nHydros és una aplicació que permet gestionar tota la informació relacionada amb l'activitat del subministrament d'aigua potable a la població.\nLa nostra empresa és líder a Balears en la implantació de l'administració digital. Portem anys col·laborant amb les principals entitats públiques les quals han escollit l'aplicació "Helium" desenvolupada per la nostra empresa, com a eina (homologada) per a la implantació de la tramitació i generació d'expedients electrònics en l'administració pública de les Illes Balears. Aquesta aplicació ha estat alliberada pel Govern de les Illes Balears sota llicència GNU / GPL i està accessible en gehelium.sourceforge.net\nQuè és Helium?\nEl nostre departament de programació està format per especialistes de diferents àmbits i amb coneixements de múltiples tecnologies que ens permet poder realitzar projectes a mida en entorns de client-servidor o aplicacions web.


:: Associació d'Amics de Santiga :: Tradicions - L'Aplec de Santiga\nL'Aplec de Santiga\nSegurament que entre la ressenya de la Festa Major de Santiga de l’any 1934 i l’any 1954 que és quan queda instaurat l’Aplec Marià, aprofitant que transcorria l’Any Sant Marià, hi van haver altres celebracions a redós de l’ermita i el seu significat.\nPerò sense menystenir-les gens ni mica, ens volem referir ara a la instauració solemne de l’Aplec, aleshores dit Marià, i que es va fer coincidir amb la celebració de la festa de les marededéus trobades que des de sempre s’escau el 8 de setembre -Festa Major de Santiga- perquè d’aquesta manera es reforçava la continuïtat de la història de bracet amb la tradició.\n1er. Aplec Marià – Santiga, 12 de setembre de 1954\nMatí i a les 11: MISSA SOLEMNE a la plaça del Santuari.\n“La Schola Cantorum” interpretarà la “Missa Pontificalis”, d’en Perosi, acompanyada d’orquestra.\nA continuació: PRIMERA AUDICIÓ DE SARDANES.\nTarda a les 4: Rosari i Processó i es cantaran les lletanies de la Verge.\nActe seguit: SEGONA AUDICIÓ DE SARDANES.\nLa jornada d’aquell Ir Aplec, l’any 1954, va ser molt reeixida i l’estela d’aquella primera trobada, encara que amb alguns canvis, ens ha portat fins avui a un Aplec de Sardanes totalment acreditat en els cercles sardanístics que, per l’entorn del nostre paratge i la tenacitat dels organitzadors, s’està acostant a la seixantena de celebracions.\nDes de la parròquia es va organitzar aquella jove festa durant una bona colla d’anys, però l’empobriment de l’Aplec per raons econòmiques des de finals dels seixanta fins a principis dels setanta pel que fa al manteniment de les dues audicions va amenaçar la festa lúdica amb un final no desitjat.\nI fou aleshores quan, gràcies a la consciència dels aimants de Santiga i sobretot l’afany de l’Agrupació Sardanista per mantenir la festa contra tot pronòstic, s’obrí una nova etapa i des de 1973 i coincidint amb el XXè Aplec es tornà a les dues audicions, matí i tarda, amb la celebració religiosa en honor de la Mare de Déu de Santiga també.


PerePeterPan: de gener 2012\nS'acosta una de les marxes que més ens agraden. Que podem dir de la Marxa de Bonmatí ,"Anar-hi Anant", doncs........ Que carai que li tenim molt de "carinyo", som un bon grupet del Baix Empordà, els que cada any ens apuntem a estirar les cames per la Selva.\nEm trec el barret per als qui ara fa 25 anys varen tindre la idea de tirar endavant aquesta marxa, de ben segur que no és podríem imaginar l'èxit de participació que any rere any a anat en augment. És sens dubte una de les marxes més atractives del calendari d'hivern a les comarques de Girona.\n* El més important és perquè tens l'opció de fer-ho caminant, corrent o les dues coses alhora... CaKo.\n* Perque no és competitiva, sense pressions, el ritme el marques tu.\n* Perque pots triar tres recorreguts a mida de cadascú: Un de 10 Km per a persones i famílies que s'inicien a caminar o senzillament gaudir de l'entorn, pels corredors de curta distancia i explosius. Un de 20 Km per a marxadors que mesuren el seu estat de forma física i corredors de mitja marató. I el recorregut estrella i novell d'aquest any, una marató de muntanya, la MARATRAIL (una Gran Idea), per a marxadors i corredors que volen saber que hi ha més enllà del quilòmetre 20.\n*Perque els voluntaris i organitzadors estan tant o més motivats que els que hi participem.\n*Perque cel·lebren l'aniversari de plata i això només passa una vegada cada 25 anys... s'ha d'agafar aquest tren....... no deixis que t'ho expliquin.\n*Per l'ambient que si respira, és barregen persones que comencen la seva primera caminada amb corredors/ marxadors de curses i marxes d'ultraresistència fent el seu primer test de l'any.\n* Perque a la sortida fa fred... molt fred i això et fa sentir viu. I a l'arribada tens gana i t'obsequien amb un banquet.\n* Per la samarreta.\n* Per la botifarra, l'amanida i els embotits a l'arribada.\n* Perque descobrim embadalits els racons més íntims de la Selva.\nI per si em deixo alguna cosa el blog és obert a tothom.\nDia: 26 de Febrer 2012.\nRecorreguts: Un de 10 Km, un de 20 Km, i un de 42 Km.\nModalitat: Lliure, caminant o corrent.\nMés info a www.marxabonmati.com.\nPer acabar dir que ara fa unes quantes edicions vaig tindre la sort de què l'itinerari pujava a St. Roc..... "la gallina de pell" en veure l'esplendor d'aquest entorn, i a tocar de Girona. Llavors era corredor i anava sempre amb el crono enganxat al braç, doncs bé, aquí em vaig parar uns 15 minuts.... deixant que la natura es barreges amb els sentits, incredible.......\nAquest post va dedicat al company Llorenç.\nSalut, Feina i Bona Marxa a Tothom.\n19/01/2012. El temps és or..... Gran veritat!!.\nMoltes vegades ens emprenyem amb nosaltres mateixos perquè no hem pogut anar a fer l'entrenament que teníem previst....... No hem gestionat bé el temps, o bé un imprevist ho ha provocat.\nEn un pla d'entrenament per fer front a una temporada, una cursa.... hem de tindre molt clar que ens hem de motivar, ser constants i dedicar-hi temps, no caure en la monotonia. Ajustarem els entrenaments a les característiques de cadascú, ja que tots tenim motivacions, forma física diferents i sobretot un temps per entrenar.\nÉs mitjanit, amb el cotxe per una carretera secundària, de sobte una llum enlluernadora s'acosta de manera perillosa, potser és un cotxe..... NO!, una moto...... NO!! Ostres!! és un "tio amb malles" i un llum "petzl" enganxat al front. Si analitzem el seu perfil, segurament es tracta d'un corredor gaudint del seu premi després d'un dia de treball. De ben segur li haurà dit a la seva parella que tornaria en una hora i ja en porta dues.\nLa gestió del temps en l'entrenament és una de les claus que ens portarà a l'èxit dels nostres reptes, objectius, somnis....\nEls pilars de la vida als quals li donarem un ordre prioritari, dependrà de cadascú : la salut, la família, la feina/estudis, el lleure/esport....\nQuè ens podem trobar en dos d'aquests grans pilars:\n*LA FAMILÍA: De manera molt general i sense ànim d'ofendre ningú, hi ha tres grups de persones dintre d'aquest important pilar:\nEls solters o sense parella: tenen el privilegi de no haver de donar explicacions a ningú del que, quan i perquè entrenen.\nEls jubilats i pre: són un batalló de persones que viuen la seva segona joventut. La gestió del temps és fàcil, dependrà de nets, malalties, parella.... Molts d'ells tenen un potencial físic impressionant.\nEls casats o amb parella: aquí la gestió és més complicada, s'ha de respectar l'espai vital de la parella, compartir les "tasques domèstiques", i si hi ha mainada... primer són els petits i després ets tu, els millors moments de la teva vida són els viscuts amb els fill@s.\n*EL TREBALL: Els grups de persones que realitzen una jornada intensiva, tenen el privilegi de gaudir tot el matí o tota la tarda per l'entrenament.\nLes persones que treballen matí i tarda, han de gestionar l'entrenament de matinada, esgarrapant hores al migdia o bé a la nit. És més complicat. Després hi ha persones que treballen els caps de setmana o de nit.\nAra fa un any, en unes sessions d'assesorament d'empresa, un tècnic ens va posar un exemple molt entenedor per a poder gestionar el temps:\nVa col·locar un pot buit de boca grossa damunt la taula i al costat un plat amb pedres grosses, va omplir el pot amb les pedres, alhora va preguntar-nos si el pot era ple?\nTots vàrem dir que sí molt convençuts.\nPerò va treure un plat amb pedretes més petites i les va buidar dintre del pot, omplint així els espais que deixaven les pedres grosses, i la pregunta.... És ple??\nI va treure un pot amb sorra fina, la sorra es filtrava pels espais que deixaven les pedres grosses i pedretes petites...... La pregunta.... És ple??\nQuan tots crèiem que no podia omplir el pot de res més, va treure una gerra d'aigua i va començar a omplir d'aigua el pot de les pedres, pedretes i sorra. Ens va deixar collonits!!\nQuè va demostrar?? Que per molt plena que tinguis l'agenda, sempre hi pots col.locar més coses.....NOOOO!!\nSenzillament és aprendre que s'han de col.locar les pedres més grans primer. Quines són les pedres més grans de la teva vida?? : Familia, treball, salut, lleure, estudis, reptes.... Si aprenem a col.locarles en primer lloc, la resta trobará el seu lloc.\nEspero que el temps no se'ns escapi de les mans i el podem gestionar una miqueta més bé, per així poder entrenar.\nCuriositat: De ben segur que aquest post l'haureu llegit en 2 minuts, doncs s'han invertit prop de 4 hores per pensar-lo i escriure'l. Però .......... M'ha encantat escriure'l.\nSalut, Feina...... i Temps per Entrenar je je !!\nPublicat per Pere PeterPan a 0:38 3 comentaris: Enllaços a aquest missatge\n14 de Febrer de 2012.\nAmb la Carme hem fet el recorregut de prova de la Napaf Costa Brava que és farà el dia 29 de Gener.\nEncara em tremolen les cames de la bellesa del recorregut. En 6 hores els addictes al Napaf coneixeran el que un ha trigat anys a descobrir. Els tresors mes ben guardats de l'Ardenya, no hi ha paraules per descriure els llocs per on passarem. No deixis que t'ho expliquin.\nDissenyar el recorregut ha portat molta feina, però el resultat és espectacular. Mar i muntanya això és la Costa Brava.\nHora i lloc de trobada: 7:45 del matí, a l'aparcament del poliesportiu de Sta. Cristina d'Aro.\nTemps: Entre 5 i 6 hores.\nDificultat: MOLT ALTA, Ritmes alts/Grimpades/Desnivells curts pero verticals als 10 primers quilometres, després "suaveccccito".\nCròniques Relacionades: N A P A F Costa Brava Info.\nPublicat per Pere PeterPan a 12:12 Cap comentari: Enllaços a aquest missatge\nPublicat per Pere PeterPan a 21:24 Cap comentari: Enllaços a aquest missatge\n1/1/2012 TOTS A L'AIGUA AL 1e BANY DE L'ANY a St. Feliu de Guixols.\n1 de Gener de 2012. Amb una remullada així comences l'any ben espavilat, va dir l'Eva.\nSi no fos perquè el calendari ens diu que estem en un dia d'hivern a 1 de Gener..... si no fos perquè la gent passeja amb abrics i jerseis....... podríem dir que estem a començaments de l'estiu.\nSón les 1h del migdia i gairebé tots els que estem amb els peus a la sorra de la platja, tenim ganes d'entrar a l'aigua, i tant se val que estigui freda.\nI arriba el gran moment, el soroll del petard i tots correm sense por cap a l'aigua tal com si fóssim els nedadors d'un Ironman, quin espectacle més gran. Dins l'aigua salada i com nens petits la pell se'ns tersa i tot el cos s'esgarrifa.\nHem estat més de 160 Valents, perquè l'aigua estava freda sí.... però que bé que s'estava.\nLa manera més divertida de començar el primer dia de l'any amb un bany abans d'anar a dinar i amb la sensació d'estar viu.\nPublicat per Pere PeterPan a 9:16 Cap comentari: Enllaços a aquest missatge\nSi ens traslladem a traves del túnel del temps, als inicis de la cursa.... recordo un 31 de desembre del 2008 amb molta molta fred i vestit amb "el Traje de Bonito", samarreta, buff, malles curtes i vambes, al mig de la Rambla, tot sol i pensant que m'havien fet una broma..... de sobte apareix un altre "yonke" addicte a les curses, en Jesús, i un altre en J. Viñoles i un altre.... i apareix en J.M.Esteva, l'anima de la cursa, estem salvats!! això vol dir que alguna cosa es cou a la cuina, per rematar-ho... l'Anna Buxo, ara si que si, tothom en moviment, ja no fa fred, varem ser una trentena de "yonkees".\nPere, t'he vist córrer?? o Ostia anaves amb pals i no t'he pogut atrapar!!. Doncs ni corrents ni caminant, fent Cako Urba (caminar/correr amb pals). Quan ens posem unes malles, una samarreta i unes vambes per fer un recorregut..... no tot és Córrer, podem Caminar, podem fer Trailwalker, CaCo, Trailrunning, Nordicwalking, Cross, podem fer Marxarapida, podem Trotar, Footting............ el CaKo és una alternativa més per a esportistes en el seu plan d'entrenament, recuperació de lesions i proves esportives. És una passada!!. La sobrecàrrega és molt menor que quan caminem i correm normalment.\nFem sortides Cako iniciació i gratis una vegada al mes. I d'alt nivell una vegada cada dos mesos i gratis.\nPer acabar dir que em trec el barret per una noia embarassada que va fer una volta corrent, i una altre noia amb un cotxet de quatre rodes que semblava que volaven, impressionant!!\nMolt bon ambient amb amics/coneguts i tot un privilegi poder gaudir del que més ens agrada, cadascú a la seva manera, l'ultim dia de l'any i a casa.\nPublicat per Pere PeterPan a 22:59 2 comentaris: Enllaços a aquest missatge


La campanya TOCOCO recapta 2.500€ per als hospitals de Santa Tecla i Joan XXIII de Tarragona | Notícies TGN - Notícies de Tarragona Diari Digital\nJordi López, impulsor de la campanya @TOCOCO, fotografiat amb Heidi Bertel i Rosalia Cepero, professionals de la quarta planta i la UCI de l'Hospital de Santa Tecla, respectivament.\n“El meu pare, de nom Jordi, com jo, vivia a Barcelona amb la meva mare; era una persona activa, inquieta, amb molt temps encara per gaudir de la vida. Als inicis de la pandèmia va començar a trobar-se malament, tenia febrícula… No semblava res important, però finalment va decidir anar al centre sanitari perquè no acabava de fer net. Allí li van diagnosticar pneumònia associada a la COVID-19 i va quedar ingressat. La vida se’t capgira quan de sobre un dia et telefona el metge i et diu que el teu pare s’està morint i que no el pots veure ni acomiadar-te d’ell”.


L’Auditori de Girona presenta la primera part de la temporada 2021 en l’any del quinzè aniversari - Revista Musical Catalana\nL’Auditori de Girona ha presentat la programació corresponent al primer semestre del 2021, any en què l’equipament gironí completa una trajectòria de quinze anys, amb la presència de figures internacionals, noms reconeguts de casa nostra, artistes emergents i actuacions úniques.\nAmb el lema “Seguirem vibrant” –tot llançant un missatge d’esperança i d’acompanyament que es reflectirà també en l’àmbit gràfic de la temporada–, s’hi oferiran trenta-tres propostes d’estils diversos, entre les quals divuit de clàssica, tretze de moderna i dues de familiars. Un any més complementarà aquesta programació l’equipament La Marfà-Centre de Creació Musical, que enguany donarà suport a catorze artistes i projectes a través de diferents programes i organitzarà més de vint activitats relacionades amb la formació i la divulgació musical.\nValery Gergiev. © Joachim Ladefoged\nPel que fa a la programació de la música clàssica, que compta amb la col·laboració d’Ibercamera, iniciarà la temporada l’Orquestra Simfònica del Teatre Mariïnski i Valery Gergiev, el seu director titular, amb un programa amb obres de Wagner, Prokófiev i Schubert (24 de gener); i després els concerts de l’Orquestra Simfònica del Gran Teatre del Liceu, dirigida per Marc Minkowski, amb la Patètica de Txaikovski (5 de febrer), i de l’Orquestra de la Ràdio d’Hongria, amb János Kovács al podi, que oferirà La Creació de Haydn amb la participació del Cor Madrigal (7 de febrer).\nCristian Măcelaru. © Sorin Popa\nEls seguiran els concerts protagonitzats per la pianista Martha Argerich (16 de febrer); la GIO Simfònica, dirigida per Francesc Prat, i amb el contratenor Xavier Sabata (21 de febrer); la Cobla Ciutat de Girona, amb obres d’Amadeu Vives (27 de febrer); el concert de música de cambra de Jaume Guri (violí), Roger Morelló (violoncel) i Daniel Ruiz (piano) entorn de Beethoven i Schubert (28 de febrer); l’Orquestra Simfònica de Colònia, dirigida per Cristian Măcelaru, i el violinista Pinchas Zukerman com a solista convidat (7 de març); el pianista Alexei Volodin i el Cosmos Quartet amb el Quintet de Xostakóvitx (14 de març); el pianista Eudald Buch, amb un programa que inclourà la Sonata en Si menor de Liszt (21 de març), i l’Orquestra de Girona amb l’espectacle En dansa! (28 de març).\nA l’abril arribarà a Girona La Real Cámara amb un catàleg per descobrir les obres del compositor F. J. de Castro (16 d’abril); el violoncel·lista Arnau Tomàs amb un programa sobre Vivaldi, acompanyat de la clavecinista Mercè Hervada (18 abril); l’Orquestra de Cambra de Viena amb la pianista Varvara (2 de maig); el Cosmos Quartet (9 de maig); el concert del pianista Ivo Pogorelich (3 de juny); l’espectacle Emociona’t amb l’SCCC (18, 19 i 20 de juny), i el conjunt Música Reservata de Barcelona farà la primera interpretació completa de la Missa a sis veus del compositor Joan Magrané, que inclourà l’estrena dels dos darrers moviments (18 de juliol).\nLa Simfònica de Cobla i Corda de Catalunya (SCCC) i la Polifònica de Puig-reig, dirigits per Francesc Cassú, protagonitzen Emociona’t amb l’SCCC, que comptarà amb les veus d’Elena Gadel, Manu Guix, Paula Giberga i Miki Núñez\nTambé, per a la nova temporada, l’Auditori de Girona presenta una nova estratègia digital orientada a acostar la cultura al públic fent-la accessible des de casa. D’aquesta manera, a través del web s’oferiran cinc concerts enregistrats al mateix Auditori durant l’estiu passat. Es tracta de les actuacions de Jordi Savall, Sanjosex, Orquestra Simfònica del Liceu, Black Music Big Band i Jove Orquestra de les Comarques Gironines.\nLes entrades i els abonaments de la temporada ja estan a la venda a través del web del l’Auditori. En el cas concret dels concerts del cicle Ibercamera, les entrades es van posar fa unes setmanes a disposició preferent dels abonats. Podeu consultar la programació completa en aquest enllaç.


Ajuntament de Badia del Vallès - Badia se suma a la campanya MMM! Ara, els mercats municipals es multipliquen!\nBadia del Vallès se suma a la campanya MMM! Ara, els mercats municipals es multipliquen, per visibilitzar la implantació de les plataformes digitals als mercats municipals de la província de Barcelona, i donar-les a conèixer a la ciutadania. El mercat de Badia ja disposa de botiga en línia, on pots fer la teva comanda de forma fàcil i segura, i amb la reconeguda qualitat dels seus productes. És https://mercatdebadia.com/.\nLa campanya és una iniciativa de la Diputació de Barcelona, que aposta per la digitalització i capacitat tecnològica dels municipis. Evitar la bretxa digital contribueix a l'equilibri territorial i s'alinea amb els objectius de l'Agenda 2030 referents a promoure el desenvolupament, així com la transferència, divulgació i difusió de tecnologies ecològicament racionals al territori.\nL'any passat es va engegar el programa Mercats en línia, amb l'objectiu de dotar de suport econòmic a la seixantena d'ajuntaments que disposen de mercat municipal per a la contractació d'una plataforma tecnològica de venda en línia. Avui en dia, s'han sumat un total de 48 mercats municipals de la província de Barcelona, entre ells el de Badia del Vallès, que ja poden realitzar les seves vendes a través d'aquesta plataforma digital.\nGràcies a aquestes plataformes de comerç electrònic, s'apropa el producte de qualitat i proximitat que tenen els nostres mercats municipals a tota la població consumidora i es facilita la seva experiència de compra gràcies a la venda en línia i el repartiment a domicili.\nLa botiga en línia del Mercat de Badia, operativa des de gener\nDes de gener està operativa la botiga en línia del Mercat de Badia, https://mercatdebadia.com/. Aquest servei facilita la compra i distribució dels productes del mercat amb comoditat i seguretat, mitjançant internet i lliurament a casa.\nD'aquesta manera, el Mercat Municipal de Badia s'ha adaptat als nous temps i facilita la compra en línia. La plataforma ofereix la mateixa qualitat de productes que han fet del Mercat de Badia un dels equipaments de referència a la comarca.


Recuperem el valor de les emocions | ICS Catalunya Central\n← Els millors apunts de la xarxa ICS Catalunya Central (2014)\nPublicat el 13 de gener de 2015 per ICS Catalunya Central\nFoto de Ben Fredericson (xjrlokix) a Flickr -(CC BY-NC 2.0)\nMoltes persones (nosaltres, també) aprofitem l’entrada a un nou any per fer una declaració d’intencions, una llista de propòsits saludables, com ara: “deixaré de fumar”, “faré activitat física”, etc. Des d’aquí us en suggerim un altre, de propòsit, que podria ser el primer: “m’ocuparé de les emocions”.\nUs heu preguntat mai si les emocions tenen cap efecte sobre la salut? La resposta és que sí, les emocions afecten la nostra salut. Volem aprofitar per fer-vos arribar una petita mostra de l’interès creixent que desperta en la comunitat sanitària el tema de l’univers emocional en relació amb la salut.\nPodeu llegir el que en diu el doctor Jorge Carvajal, professional que dedica gran part del seu temps a la investigació i al desenvolupament de la bioenergètica, en una entrevista a FAROS:\n“Nosaltres tenim una xarxa de molècules que tradueixen les emocions en termes químics, físics i fisiològics. Aquesta xarxa de molècules fa que, quan estàs trist, també estiguis trist amb el ronyó, el fetge, el sistema immunològic… i amb totes les cèl·lules del cos. Però quan hi ha alegria, tots aquests elements també s’alegren i s’exalten, i la nostra xarxa química s’harmonitza. És a dir, les emocions tenen un efecte enorme sobre la nostra salut.”\n“Els disgustos quotidians ens generen indigestió emocional.”\nTambé hi ha estudis clínics que relacionen la salut amb factors emocionals. Com per exemple, aquest de Vall d’Hebron que relaciona el càncer i l’estat civil en dones.\n“es tracta d’un estudi interessant que demostra que, amb independència de l’estadi i el tipus de tumor, una dona casada té un millor pronòstic de la malaltia que una dona no casada. Aquesta influència de l’estat civil en la malaltia, que apunta l’estudi, caldrà objectivar-la i explorar quines són les causes que la provoquen. En qualsevol cas, haurem de tenir en compte que hi podria haver alguna influència de factors emocionals i/o socials en un millor o pitjor pronòstic del càncer de mama.”\nDes de l’experiència infermera, Ester Corrales, en una entrevista, ens deia d’una manera molt entenedora:\n“Sembla molt teòric (el concepte de salut de l’OMS), però a l’hora de la veritat allò que ens fa estar sans és gaudir de la vida, gaudir del que ens agrada i del que ens prova. En molts aspectes: a nivell mental, espiritual, social, cultural, i físic.”\nLes institucions sanitàries també parlen de la salut emocional. A Canal Salut, la pàgina del Departament de Salut de la Generalitat de Catalunya, hi trobem la definició següent:\n“Una bona salut emocional implica un estat de benestar psicològic en què d’individu se sent bé, pot desenvolupar les seves capacitats, afrontar les situacions quotidianes d’estrès sense enfonsar-se, tenir relacions satisfactòries o treballar de forma eficient. Es relaciona, doncs, amb aspectes com estar motivat i tenir energia, seguretat i autoconfiança, o tranquil·litat i autocontrol, entre d’altres.”\nSi les emocions afecten la salut, la bona gestió de les emocions és imprescindible per millorar el benestar (i la salut) a llarg termini; però gestionar les emocions, sobretot si són negatives, no és fàcil i, a més, el camí és bidireccional. Una malaltia pot modificar les nostres emocions, però al final serem nosaltres qui definirem la nostra relació amb la malaltia.\n“Les emocions, tant les que són percebudes com a positives com les negatives, són sentiments humans que apareixen com a resposta natural a diverses situacions. Ocasionalment, algunes emocions negatives poden afectar substancialment la qualitat de vida.” (Canal Càncer)\nAixí doncs, el propòsit per a 2015 és començar un nou camí en què recuperem el valor de les emocions.\nEnllaços: FAROS | Canal Càncer | Dolor i emocions (MedlinePlus) Salut emocional a Canal Salut\nAquesta entrada s'ha publicat dins de Salut mental i etiquetada amb salut emocional. Afegiu a les adreces d'interès l'enllaç permanent.


Els gestors de projectes europeus salesians es donen cita en la 10ena trobada anual - Salesians SMX\nPer Manuel Serrano / Marta Iglesias\nLa 10ena trobada anual de gestors de projectes europeus salesians ha congregat aquest any, en format virtual, a més de 80 participants de sis països d’Europa: Alemanya, Hongria, Itàlia, Bèlgica, França i Espanya. La Inspectoria Maria Auxiliadora i la Inspectoria Santiago el Mayor, a través de Tech Don Bosco, s’han sumat a aquesta reunió en la qual tots els assistents tenien en comú la seva dedicació a la formació i, especialment, als Programes Erasmus de la Formació professional. Aquesta trobada serveix de punt de partida per a la creació de projectes entre centres de formació i per a la col·laboració entre socis i possibles socis.\nA la primera jornada de la trobada, Tarcizio Morais, director d’escoles Salesianes al món, va explicar en la seva ponència com la situació provocada per la COVID-19 està canviant l’Erasmus + i l’educació, plantejant nous reptes pedagògics.\nIván Toscano, Project Manager de CNOS FAP, va parlar de la nova Convocatòria Erasmus + per als propers anys 2021/2027. Va posar èmfasi en els nous programes que s’estan desenvolupant, com a primer projecte KA3 de la xarxa europea batejat com DB WAVE (per donar impuls a la FP a Europa) i el SAAM (projecte pilot de mobilitats internacionals). Toscano també va presentar els resultats de la DB Wave en el seu primer any. El projecte pretén ser l’avantsala del DB Tech Europe.\nRenato Cursi, Secretari executiu de Don Bosco DBI, va presentar els resultats de la Setmana Europea de les Competències Professionals #euvocationalskills, organitzada per la Unió europea sota el context del programa Erasmus +.\nA la segona jornada de la trobada, va estar present Joao Santos, expert en la Direcció general d’Ocupació, Afers Socials i Inclusió de la Comissió Europea. El convidat va poder conèixer de primera mà els projectes de formació i mobilitat DB WAVE i SAAM. Al projecte DB Wave hi participen la Inspectoria Maria Auxiliadora i la Inspectoria Santiago el Mayor, a través de Tech Don Bosco. Aquesta entitat està present també al SAAM.\nSants va repassar de forma general els objectius per a l’agenda 2019-2024, posant l’accent en les polítiques socials i els seus pilars. Va fer èmfasi en que la pandèmia ha fet trobar-nos un panorama no conegut, on es dóna una importància gran a l’aprenentatge en línia i a les activitats digitals. No obstant això, sorgeixen reptes com la bretxa digital o una baixa qualificació per a l’ensenyament en línia. El convidat va resoldre dubtes dels participants i qüestions que li han plantejat en matèria d’educació, formació, projectes d’internacionalització, Erasmus +, etc.\nD’altra banda, també hi va haver ocasió de compartir bones pràctiques en les que els centres de Salesians Palma del Río i Salesians Morón van presentar els seus projectes en marxa i les alternatives que han adoptat per poder continuar desenvolupant-los durant la pandèmia.\nCom a tancament de la trobada, de la mateixa manera que es va fer de forma presencial en anys anteriors, els participants es van reunir (en aquest cas en sales online habilitades per temàtiques) per poder posar en comú projectes.\n“Tant Miguel Ángel García Morcuende, que va fer una salutació inicial com a conseller i responsable mundial de la pastoral Juvenil, com Tarcizio Morais van insistir que hem de continuar treballant pels projectes i que la pandèmia no pot aturar-nos, hem de ser creatius i buscar alternatives. Per això, la importància de celebrar una trobada d’aquestes característiques també on-line “, compartien els participants de la Inspectoria Salesiana Maria Auxiliadora a la seva conclusió.\nDB Wave, un impuls a la Formació Professional dels Salesians a Europa\nEls Salesians a Europa van presentar fa un any el Projecte DB Wave com una resposta educativa per a l’augment de l’ocupabilitat i la inclusió social dels joves a través de la Formació Professional.\nEl projecte KA3, concedit el juny de 2019, va començar a forjar la VIII trobada de Projectes Europeus – Escola i FP organitzat pels Salesians a Niça (França) el novembre de 2018, on, a proposta de Don Bosco Internacional i la Federazione CNOS -FAP, va sorgir la possibilitat de sol·licitar un projecte conjunt.\nL’objectiu principal d’aquest grup és crear una xarxa de treball salesiana a nivell europeu que aposti per la internacionalització de la institució a través de la participació dels seus centres en els diferents programes Erasmus +, i en propostes de projectes en què col·laborar de manera conjunta .


NEVA DINS EL VIDRE: Carles Camp. Les incoherències historiogràfiques del president Alberto Fabra\nCarles Camp. Les incoherències historiogràfiques del president Alberto Fabra\nEl passat dia 8 d’octubre de 2013, el senyor Alberto Fabra, president de la Comunidad Valenciana, va fer un discurs solemne al monestir del Puig, al mateix lloc on Jaume I hi tenia acampat l’exèrcit catalanoaragonès que assetjava la ciutat de València, amb motiu de la celebració del 775è aniversari de la constitució del regne de València.\nVa iniciar el seu discurs amb una prou encertada descripció del que s’hi estava commemorant:\n“Demà celebrem que som valencians. No celebrem una batalla, ni la conquesta territorial, celebrem que el Conqueridor va fundar un nou regne lliure i independent, amb moneda pròpia, institucions i lleis pròpies que més tard van donar lloc als Furs”.\nÉs un bon resum, tret que, de fet, va haver-hi una conquesta, que no va ser pacífica, i de batalles i violència n’hi va haver un munt. A part d’aquest matís, és una descripció correcta, especialment del fet que el País Valencià es va constituir en REGNE, no en Comunitat, que a més era LLIURE I INDEPENDENT.\nPerò va acabar el seu discurs dient:\n“[els valencians] volem ser, un poble que, amb identitat pròpia com a nacionalitat històrica, creu en la unitat de la nació espanyola com a únic model d’estat”.\nLa contradicció és verament xocant: admira Jaume I com a fundador d’un regne lliure i independent i, alhora, lloa el fet que el País Valencià ara no ho sigui. Com s’entén?\nÉs a dir, que als valencians els agrada haver passat de ser un país lliure i independent amb estat propi, moneda pròpia i lleis pròpies a ser una regió espanyola; els agrada haver passat de ser un país a ser una Comunidad Autónoma, una comunitat com una simple escala de veïns.\nEls encanta als valencians, pel que sembla, viure en una estatus de colònia. Els agrada molt patir un espoli fiscal considerable, d’uns 7.000 milions d’euros anuals segons dades del Gobierno de España. Els agrada veure la seva bandera manipulada i el seu idioma perseguit, i també els agrada que els grups ultres feixistes cometin tota mena d’atemptats, insults, amenaces i delictes diversos, alguns d’ells extremadament greus, amb total i absoluta impunitat. Fins i tot els deu fer il·lusió de tenir la llibreria que més atemptats a sofert a l’Europa Occidental des de la Segona Guerra Mundial, la Llibreria 3 i 4.\nEl senyor Fabra no esmenta que el País Valencià, el Regne de València, és d’Espanya gràcies a una invasió militar, o sia, que això que tant diu que els agrada va ser, en realitat, el resultat d’un acte de violència extrema i no la voluntat lliure dels valencians.\nEspoli econòmic, persecució de la llengua pròpia, ocupació militar i no respecte a les llibertats, el mateix del que fa poc ja vam explicar sobre el Principat.\nJaume I va voler un regne lliure i independent, amb estat propi. Si hagués volgut, senzillament l’hauria incorporat a Catalunya tal com van fer els castellans amb Múrcia, Toledo o Andalusia i, el 1707, també al País Valencià el 1707. Però no, va fundar un regne, va engegar un país sobirà, amb estat propi, i no aquesta trista región española a la qual l’han rebaixada els espanyols amb una invasió militar i amb un extenuant, vergonyant i humiliant sotmetiment colonial.


Com a investigadors i investigadores ara únicament us queda elaborar un informe de recerca.\nL’informe de recerca és un document que informa tant de les troballes de la recerca com del procediment seguit per arribar a aquestes conclusions. D’aquesta manera, les persones que ho llegeixen poden conèixer:\nquines noves informacions aporta la recerca sobre la qüestió;\nquines dades i arguments sostenen aquestes noves informacions;\ncom s’han obtingut aquestes dades i, per tant, quin és el rigor científic de la recerca.\nEn aquesta activitat, haureu de reunir materials que heu elaborat amb anterioritat en un únic document que inclogui portada, índex, introducció, … En les qüestions d’avaluació de l’informe, trobareu algunes pautes sobre les característiques que ha de reunir l’informe de recerca. Comenteu-les a classe per tal d’aclarir dubtes.\nAbans de lliurar l’informe de l’equip al professor/a, completeu el qüestionari per revisar i avaluar el vostre treball.\nRúbrica d’avaluació de l’informe de recerca


El programa d'innovació Popap de Catalunya Ràdio s'interessa per la intervenció formativa mitjaçant RVI de la Fundació Docència i Recerca\nEl passat dimarts, 10 de novembre, la primera part del programa radiofònic Popap de Catalunya Ràdio es va dur a terme en directe des de l'HUMT amb el propòsit d'aprofundir en la intervenció formativa de la Fundació Docència i Recerca desenvolupada a través de la Realitat Virtual Immersiva.\nEl caràcter innovador de la iniciativa, així com la bona acollida que ha tingut entre els professionals de l'entitat que l'han dut a terme va suscitar l'interès informatiu del programa d'innovació i tendències digitals de Catalunya Ràdio i van desplaçar a l'HUMT una Unitat Mòbil per tal de conèixer tots els detalls.\nEl Dr. David Dalmau, director de la Fundació Docència i Recerca MútuaTerrassa, la Maria López, infermera de la Unitat de Control d'Infecció de la FAMT i l'Enric López, infermer de la planta 15 van participar en l'esmentada connexió en directe. Tots ells van compartir amb Marta Cristià -la periodista del Popap- l'essència, les particularitats i la raó de ser d'aquesta experiència formativa.\nTal i com ja vam explicar en el seu moment, es tracta d'una prova pilot desenvolupada recentment a l'entitat amb l'objectiu de capacitar i reforçar les mesures bàsiques del protocol establert per a la protecció dels professionals en el maneig de pacients amb Covid-19. El projecte formatiu pretén aconseguir millorar el coneixement dels professionals sanitaris en la col·locació i retirada de materials de protecció individual (EIPs) i de moment ja hi ha participat més d'un centenar de professionals.\nSentir el programa: https://www.ccma.cat/catradio/alacarta/popap/realitat-virtual-del-videojoc-al-mon-de-la-formacio-laboral/audio-amp/1084106/?__twitter_impression=true


La línia vermella | Joaquim Coello Brufau | Enginyer | Articles | El Punt Avui\nLa línia vermella La línia vermella La línia vermella La línia vermella + La línia vermella E-mail\nEnginyer - 17 juny 2017 2.00 h\nLa línia vermella La línia vermella La línia vermella La línia vermella La línia vermella E-mail\n“En les presents circumstàncies s’ha d’evitar el dramatisme i donar la màxima seguretat de continuïtat a la ciutadania\nLa línia vermella és aquella que, si es traspassa, la pròpia força es debilita a partir del judici d’un tercer aliè i neutre, però amb influència en el conflicte. Si aquest és polític, en un temps de globalitat, no pot ser aquella altra cosa que l’opinió pública. En el conflicte entre el Govern central i la Generalitat saber quines són les línies vermelles és important, s’han de gestionar adequadament. El fet que avui les circumstàncies hagin canviat respecte del passat ens hauria de fer pensar en el futur. Ser capaç de fer-ho a partir de la realitat d’avui és cabdal per evitar cometre errors...\nEl Govern Central no mou la seva posició. Espera com en el passat que el conflicte es resoldrà al seu favor perquè a Catalunya es produirà un trencament entre els partits de dreta i esquerra. La dreta en cas de conflicte obert optarà, com sempre, per l’ordre i l’immobilisme.\nLa dreta catalana a partir de juliol del 1936 va optar per Franco perquè la inestabilitat social els feia sentir justament amenaçats, els anarquistes i l’esquerra radical els matava pel fet de ser rics o religiosos o conservadors de costums i vida. L’extrapolació d’aquesta circumstància extrema al moment actual ha portat la dreta espanyola a creure i expressar que “abans es trencarà Catalunya que es trencarà Espanya”. Les circumstàncies són ara diferents, ningú es veu amenaçat, pot estar incòmode per l’entorn mediàtic que viu Catalunya, però no pot témer per ell, la seva família o la seva economia.\nDes del segle XIX fins Als anys seixanta del segle XX, la reivindicació catalanista estava frenada per l’aranzel que protegia els productes industrials catalans venuts a Espanya, bàsicament el tèxtil. El catalanisme tenia un recorregut limitat perquè l’economia depenia en gran manera de l’exportació a Espanya. Ara l’economia va bé, millor que a Espanya. De les exportacions catalanes el 40% van a la resta d’Espanya i el 60%, a la resta del món.\nLa dreta catalana era moderadament reivindicativa per no entrar en conflicte amb l’interès econòmic. Foment del Treball, patronal catalana, era un lobby potent i estable en defensa de l’aranzel. No és fins al 1952, amb Miquel Mateu, que el president de Foment és un empresari aliè al sector tèxtil. El mercat comú de la UE ha trastocat aquest principi. En conseqüència, la defensa dels interessos propis de la burgesia catalana, els negocis i l’ordre, són el mateixos que abans, però plantejats de manera diferent i per tant no es poden esperar comportaments paral·lels. La conclusió és òbvia, per tal què les reivindicacions catalanes no perdin força, l’economia ha d’anar bé, les exportacions, créixer, i la pau social i la democràcia s’han de mantenir. Aquesta és una primera línia vermella que no han de traspassar els partidaris de la independència i del referèndum.\nLa presència de la dreta catalana en el procés, PDeCAT, és essencial perquè el procés i la reivindicació demostri la seva força a partir de la seva transversalitat. Per això és més enemic dels unionistes Puigdemont que Junqueras. Aquesta seria la segona línia vermella.\nEl plantejament del Referèndum com a reivindicació bàsica de la part catalana ha estat un encert perquè agrupa una gran majoria de la població que sí vol ser consultada, però de la qual només una part és partidària de la independència. Aquesta seria una tercera línia vermella.\nEl trencament de la legalitat no es pot anunciar. El referèndum s’ha de forçar, però el que passi després si es guanya no es pot planificar, hi ha massa variables no controlades.\nLa quarta línia vermella és conduir totes les accions per poder celebrar el referèndum dintre de la legalitat. Si, efectivament, el Govern central via tribunals de justícia impedeix la seva celebració, el govern català, individualment o col·lectivament, serà inhabilitat. S’ha d’acceptar aquest fet, tornar a reivindicar el referèndum i donar entrada a una nova generació de polítics per continuar amb idèntic plantejament i reivindicació. El conflicte no és resoluble a curt termini.\nCatalunya té polítics que poden substituir els actuals en cas d’inhabilitació, tant en l’àmbit econòmic com en l’àmbit del govern, Pere Aragonès, Josep M. Jové, Elsa Artadi, Natàlia Mas, Albert Castellanos... Qui podia pensar que per substituir el president Mas hi podia haver un polític com el president Puigdemont?\nLa cinquena línia vermella és explicar a la ciutadania que si el procés surt malament i no s’aconsegueix l’objectiu de celebrar el referèndum hi ha recanvi polític en els partits per continuar el procés iniciat, però sense abandonar la democràcia i sense violentar l’ordre social.\nEn les presents circumstàncies s’ha d’evitar el dramatisme i donar la màxima seguretat de continuïtat a la ciutadania, aquesta podria ser la sisena línia vermella.\nLa violència i el desordre és el pitjor enemic de la posició catalana...\nEl Punt Avui. Girona 17-06-2017, Pàgina 5\nEl Punt Avui. Nacional 17-06-2017, Pàgina 5\nEl Punt Avui. Camp i Ebre 17-06-2017, Pàgina 5\nEl Punt Avui. Lleida 17-06-2017, Pàgina 5\nEl Punt Avui. Maresme 17-06-2017, Pàgina 5\nEl Punt Avui. Catalunya Central 17-06-2017, Pàgina 5


Noticias de Castelló: L'alcaldessa de Castelló destaca que els ajustos en l'IBI han suposat un estalvi a la ciutadania de 10 milions d'euros\nPortada > Castelló > noticias > L'alcaldessa...\nCastelló: L'alcaldessa de Castelló destaca que els ajustos en l'IBI han suposat un estalvi a la ciutadania de 10 milions d'euros\nLa Plana al Dia | Castelló | General | 11-07-2018\nAqueixa és la quantitat que s'hauria pagat de més si el Govern municipal haguera deixat els tipus impositius com estaven fins a 2015, amb el govern del PP. En canvi, el Govern municipal ha impulsat una reducció del coeficient de l'IBI en els dos últims anys, que ha passat del 0,7875% al 0,69%. El descens ha sigut d'un 12%. De forma paral•lela s'ha sol•licitat una doble reducció dels valors cadastrals, que descendiran un 15% després de les dues peticions realitzades davant la Direcció general del Cadastre.\n“En aquest Govern municipal hem baixat la recaptació de l'IBI i hem mantingut la suficiència financera i pressupostària de l'Ajuntament. Hem demostrat que es podien gestionar les finances municipals d'una altra manera. Som sensibles amb la realitat econòmica de les famílies i hem ajustat la política fiscal al context econòmic. Al mateix temps que hem garantit la capacitat de l'Ajuntament per a finançar els projectes i serveis relacionats amb el benestar de la ciutadania”, ha dit Marco.\nTant Marco com Lorenzo han recalcat que les reformes fiscals han tingut l'afany de reactivar l'activitat econòmica. En eixe sentit, s'ha baixat també l'IBI de rústica, per a afavorir l'activitat agrícola i reconstruir el cinturó verd de la ciutat. Un propietari mitjà pagava 607 en 2008 i ara paga 350 euros. L'Impost sobre Construccions, Instal•lacions i Obres (ICIO) ha passat del 4% al 3,5% per a ajudar a reactivar el sector de la construcció i la rehabilitació. També ha descendit la taxa d'ocupació de via pública de taules i cadires per a ajudar al sector de l'hostaleria.\n“Continuarem treballant fins a 2019 per a ajustar la fiscalitat a la butxaca de la ciutadania”, ha significat Marco, que ha destacat que la baixada d'impostos s'ha aconseguit al mateix temps que es retallava el deute del 80 al 20% sobre els ingressos corrents, es mantenia un ritme inversor amb licitacions de projectes per valor de 30 milions d'euros i s'aconseguia una injecció de fons europeus de 20 milions d'euros.\nLorenzo ha destacat la creació del Consell Municipal d'Inspecció, que, entre altres objectius, té el de lluitar contra el frau, així com l'engegada d'un pla biennal de control tributari, que pretenen contribuir al fet que “paguen tots els ciutadans, perquè tots els ciutadans paguen menys”. L'edil de Gestió Municipal ha destacat també l'increment fins al màxim legal de les bonificacions culturals, socials i mediambientals en determinats impostos i taxes.


Guantánamo - Viquipèdia, l'enciclopèdia lliure\nPer a la base militar dels Estats Units i el camp de detenció, vegeu Badia de Guantánamo. Per a la província de Cuba, vegeu Província de Guantánamo\n20° 08′ 18″ N, 75° 12′ 22″ O / 20.13833°N,75.20611°O / 20.13833; -75.20611Coord.: 20° 08′ 18″ N, 75° 12′ 22″ O / 20.13833°N,75.20611°O / 20.13833; -75.20611\nProvíncia Província de Guantánamo\nEs troba a 965 km de L'Havana. Les seves principals produccions econòmiques se centren en la producció de sucre i el conreu de cafè a més de destacar-se la producció de conserves i peces de vestir. La seva població és de 243.808 habitants (2008). A uns 30 km de la ciutat, es troba la base naval nord-americana de la Badia de Guantánamo. Aquesta abasta una àrea de 117,6 km²; (49,4 de terra ferma i la resta d'aigua i pantans) i delimita una línia de costa de 17,5 quilòmetres. La badia té bones característiques quant a profunditat, seguretat i capacitat.\nEn aquesta base, hi ha camps de presoners de suposats combatents il·legals capturats en la "Guerra contra el terrorisme" que manté l'actual administració nord-americana. Aquesta proclama que la condició d'extraterritorialitat impedeix als presoners de tenir accés als tribunals, però alguns d'ells, incloent la Cort Suprema han negat aquesta interpretació. La base en principi va ser un terreny llogat per Cuba als Estats Units.\nEn arribar els espanyols, aquesta regió estava habitada per indis taínos. Els taínos, que es caracteritzaven per ser ceramistes i agrícoles, van ser també un dels grups més rebels en el seu rebuig del conquistador espanyol. Es considera aquesta regió, per tant, la iniciadora de les lluites contra el colonialisme.\nEl poblat es va fundar l'any 1796 amb el nom de Santa Catalina de Guantánamo en el centre de la Vall de Guantánamo, una regió fèrtil en la qual es van establir nombrosos ingenis sucrers, els quals aprofitaven l'existència de tres rius d'importància econòmica: el Bano, el Jaibo i el Guaso.\nDurant la Guerra dels Deu Anys les tropes comandades pel general Máximo Gómez Báez van tractar infructuosament d'envair la Vall en dues ocasions.\nEl 4 de desembre de 1870 assoleix la categoria de vila i comença un ampli desenvolupament gràcies a la seva posició estratègica amb relació al comerç del cafè que es conrea a les muntanyes properes, el sucre i altres productes agrícoles.\nEl 24 de febrer de 1895 Guantánamo s'incorpora a la guerra d'independència quan Pedro Agustín Pérez organitza l'alçament a la finca "La Confianza" als afores de la ciutat.\nDurant la Intervenció dels Estats Units, de 1898 a 1902, la badia propera a la ciutat comença a cridar l'atenció al govern interventor per les seves grans potencialitats estratègiques per al control militar del Carib occidental.\nL'Esmena Platt, llei del Congrés dels Estats Units imposada a la 1a Constitució cubana a començaments del segle xx, sota l'amenaça que, en cas de no ser acceptada, l'illa romandria ocupada militarment, va establir l'obligació de cedir porcions de territori per a instal·lacions militars als Estats Units. No va trigar a posar-se en pràctica aquesta exigència.\nEl desembre de 1903, els EUA van prendre possessió, "fins que ho necessitessin", de la badia de Guantánamo, mitjançant un tractat. Des de llavors i fins a la Revolució cubana (més de mig segle) va ser centre per a una marcada influència dels EUA, i estímul, per la presència de ciutadans dels EUA.\nEl govern de Cuba considera l'enclavament il·legal i des de 1960 es nega a rebre el simbòlic pagament anual de l'arrendament de 5.000 dòlars.\nEl 22 de gener de 2009, a dos dies d'assumir el seu càrrec, el president dels Estats Units, Barack Obama, firmà la resolució per tancar, en el termini d'un any, la presó de Guantánamo.\nCompta amb un canal de televisió local anomenat Solvisión i una emissora radial anomenada CMKS.\nLa ciutat de Guantánmo ha estat bressol de grans artistes. Entre es destaquen:\nA altres, és seu compartida amb la germana ciutat de Santiago de Cuba de la Fiesta del Fuego (festa del foc).\nhttp://www.radioguantanamo.co.cu[Enllaç no actiu]\nhttp://www.solvision.co.cu Arxivat 2014-03-30 a Wayback Machine.\nGuantanamera ("dona de Guantánamo"), potser la cançó cubana més coneguda i considerada la més patriòtica del país.\nGuia completa de la ciutat (anglès)\nInformació detallada sobre el Zoológico de Piedra (Zoològic de pedra) (anglès)\nHotel Guantanamo (anglès)\nVisiteu Villa La Lupe (anglès)\nHotel Caimanera (anglès)\nBase de Guantánamo Arxivat 2007-01-15 a Wayback Machine.. Govern de Cuba (castellà)\nObtingut de «https://ca.wikipedia.org/w/index.php?title=Guantánamo&oldid=29189947»


10 pinzells per Photoshop gratis, encara no els has descarregat? | creatius Online\nJose Ángel | | pinzells, Recursos\nLa nostra vida creativa a través d'un mitjà digital seria immensament més limitada si no és per la ajuda que ens proporcionen els pinzells. Això és una cosa que com a creatiu, saps. Però gràcies a les plataformes i als usuaris que les creen podem tenir un recurs il·limitat.\nI més gràcies encara, al fet que moltes d'elles, són gratis. O, si et veus capacitat, li pots treure un rendiment econòmic a l'crear-tu. Una cosa que sembla complicat, pot ser que no ho sigui tant, amb una mica de paciència i dedicació. Tot i això, per a aquelles persones que no es vegin capacitades per a això encara, els porto uns quants pinzells per Photoshop gratis..\n1 Pinzells d'explosió\n2 Nagel Sèries\n4 Cercles i més cercles\n8 A la pissarra!\n9 efecte sang\n11 Per si t'atreveixes, aquí una guia ràpida per a crear pinzells\nSón 16 pinzells amb un efecte d'explosió. Originalment no els veuràs una cosa que d'un resultat d'explosió com en la imatge, però s'afegeix un «gradient»O degradat per jugar amb la seva composició i que de el resultat que busquem. Per exemple, si introduïm simplement l'efecte d'explosió de pinzell, es veurà un gris fum simple. Però si afegim el degradat inclòs, donarem un toc més realista.\nAquest paquet compost de set pinzells ofereix dissenys personalitzats sobre el medi ambient. Concretament quatre modalitats diferents de l'medi natural. Els quals produeixen diferents textures de forma lleugera, suau i amb unes vores irregulars. Inclou llapis de carbó més prims i amb pressió i pinzells més secs.\nMoon, pertany a una sèrie de 'màgia' de pinzells que han creat tres autors diferents. Aquest tracta sobre, com el seu nom indica, la lluna. Però no tots són formes circulars amb una textura que fa semblar-se a la lluna, hi ha més formes però relacionades amb aquesta nit que sembla de l'entorn d'avatar. No tenen desperdici.\nBrusheezy és una pàgina que es dedica a regalar gran part del seu material. Encara que altres són premium i pots comprar-ho per un preu assequible. Aquests són 20 pinzells de formes circulars diferents i en diferents mides. I com tots sabem ja, podem regular la mida i la forma. Aquest tipus de pinzells, al costat de alguna manera de fusió poden crear efectes de fons per a les teves imatges.\nA vegades les parets necessiten una mica de color. O fins i tot el personatge que vam editar, qui sap. Aquests són diversos pinzells amb efecte esquitxada amb diferents formes.\nAquests són onze pinzells per Photoshop amb una mida predeterminat de 2500 px enfocats també als fons de l'edició per donar una textura bruta als teus dissenys.\nPinzells de textura\nFins a 21 són els diferents pinzells que s'instal·larà amb aquest senzill .ABR al teu photoshop que podran ser utilitzats de forma individual o apilats un sobre l'altre. Com en l'exemple de: Photoshop Bàsic: Com esborrar part de la fotografia. A la que la imatge primera surt una capa de fum de la claveguera. Es va usar amb aquests pinzells i de forma apilada.\nPinzells de fum\nSegur que si ets professor o la teva feina té alguna cosa a veure amb l'educació i fins i tot amb la restauració, necessites a vegades donar amb el pinzell que faci semblar que has escrit sobre una pissarra. Aquests pinzells et van a servir per a això. Fins i tot si treballes amb ells per a text, pots crear una font única i pròpia, Que mai ve malament. Inclou 12 pinzells diferents.\nFes que Tarantino es senti orgullós de tu amb aquest efecte de sang. Són molt cridaners i realistes. Els podràs configurar no només perquè sigui sang, també com a pintura acrílica o de la pintura a la llum UV.\nEfecte sang brillant\nTots els pinzells abstractes poden donar originalitat a la imatge si els implementes bé. Però no només serveixen per a això, modulant cada pinzell pots aconseguir efectes que necessites per la teva fotografia. Fins i tot si el fas servir per a una fotografia de noces, pot resultar-te útil en la seva il·luminació. Prova i et sorprendrà.\nPer si t'atreveixes, aquí una guia ràpida per a crear pinzells\nPer crear un pinzell en Photoshop d'eina a partir d'un dibuix o d'una imatge amb unes dimensions el límit és de 2500 x 2500 píxels, dibuixa una forma en un document en blanc o en una capa independent amb qualsevol eina que decideixis. Ja sigui, amb formes i pot de pintura o pinzells, per exemple.\nDesprés, selecciona la forma o la part de la imatge que t'interessi assenyalar amb l'eina de selecció, Com el seu nom indica. I per acabar, ens hem de dirigir a l'menú d'Edició; Definir valor de pinzell. En el següent requadre que mostrarem tria el nom desitjat per guardar el teu pinzell. Això et servirà també per si en un futur vols vendre el teu treball. Recorda que per a això ha de ser únic i realitzat per tu. Per no tenir problemes de copyright.\nSi encara segueix faltándote pinzells en Photoshop per a realitzar alguns dels teus treballs, pots seguir buscant aquí mateix en Creatius a altres dels múltiples articles que s'han realitzat o també pots buscar entre les pàgines que s'han facilitat en aquest post.\nRuta completa cap a l'article: creatius en línia » Recursos » Pinzells per Photoshop gratis\nDescobreix més de 2500 recursos gratis


L'Ajuntament amplia la zona ORA i crea quatre àrees per als residents\n17 maig 2021 21:55\nEls veïns només podran utilitzar la targeta en el sector on resideixen\nLluís Planas | 20 novembre 2003\nL'Ajuntament d'Inca i l'empresa concessionària han acordat l'ampliació de la zona ORA amb 96 places més a trams del carrer General Luque i de la Gran Via Colom. Al mateix temps, a partir de l'1 de gener s'introduiran canvis en el sistema actual d'aparcament en ORA pels residents, i es dividirà la zona blava en quatre àrees diferents de forma que els residents amb targeta només podran estacionar el seu vehicle sense bitllet dins l'àrea on estigui la seva residència.\nEl tinent de batle, Rafel Torres, i el regidor de Policia, Joan Deus, presentaren ahir aquestes modificacions en el sistema d'ORA, que també implicaran un increment de les tarifes d'un 3'6% corresponent a l'IPC dels dos darrers anys. A partir d'ara la tarifa mínima serà de 0,25 cèntims per 30 minuts mentre que la màxima serà d'1,4 euros per 120 minuts d'estacionament. D'aquesta manera, s'allarga mitja hora el temps disponible per aparcar. Les màquines expenedores s'adaptaran ara realment als doblers que es dipositen, encara que es demanarà a l'empresa que les màquines tornin canvi a partir d'ara.\nEl tinent de batle, Rafel Torres, explicà que «el canvi pels residents amb targeta d'ORA (uns 400 en total) ve motivat perquè no té sentit que la puguin utilitzar tota la zona blava, ocupant els llocs d'aparcament que haurien de ser de rotació, sobretot al centre comercial».\nSobre l'ampliació de places d'ORA al carrer General Luque i a la Gran Via Colom, el regidor de Policia, Joan Deus, explicà que «amb l'empresa concessionària hem d'anar estudiant redistribucions de les places perquè hi ha llocs que s'han eliminat», encara que va reconèixer que des que es va posar en marxa el sistema d'ORA a Inca, el total de places s'ha incrementat en més de 170, i han arribat a les 839.


Un divertit i tendre monòleg sobre les coses de la vida que valen la pena\nDijous, 31 gener 2019. 13:00. Redacció AnoiaDiari.\nEl Teatre de l'Aurora vola alt en la seva primera representació de la programació febrer-maig. 'Les coses excepcionals', amb el televisiu Pau Roca de protagonista, arriba aquest cap de setmana a la sala de Cal Font d'Igualada.\n'Les coses excepcionals', un text de la mà del prestigiós dramaturg Duncan Macmillan i que interpreta Pau Roca és la primera obra de la programació de febrer-maig que passa pel Teatre de l'Aurora. Es tracta d'una producció de\nSixto Paz Produccions i El Terrat que s'ha convertit en un dels espectacles més aplaudits i de més èxit de la temporada. Després d'estrenar-se al Festival Temporada Alta de Girona al mes d'octubre i de fer temporada a Barcelona, engega\nuna gira per tot Catalunya amb el Teatre de l'Aurora com una de les primeres cites al calendari.\nEl protagonista, Pau Roca explica que "volem servir aquest text amb l'honestedat més salvatge i descarnada possible. Volem tenir la valentia de ser vulnerables i generosos fins a més no poder. Volem transgredir les barreres del teatre i, parlant de les coses més senzilles imaginables, abraçar-nos amb cada un de vosaltres. Fa temps que sabem que sou els\nprotagonistes. Però aquest cop ressonarà per les parets del teatre. Ressonarà per sempre més. Que tots junts en fem un. Que el teatre ens uneix. I que les coses milloren. Potser no sempre es tornen excepcionals. Però milloren".\nLa companyia que porta 'Les coses excepcionals' ja va passar pel Teatre de l'Aurora amb l'obra Pulmons (2014), un text del mateix dramaturg, Duncan Macmillan i amb Carlota Olcina i Pau Roca com a protagonistes. L'obra va tenir una gran rebuda per part del públic igualadí i va aconseguir un 84% d'ocupació.\nLes representacions tindran lloc el divendres 1 i el dissabte 2 de febrer a les 9 i el diumenge 3 de febrer a les 7. Després de la funció de divendres, els espectadors podran compartir les seves opinions en una tertúlia que obrirem amb els membres de la companyia. Les entrades tenen un cost de 15 i 12 euros (amb els descomptes habituals) es poden adquirir per Internet i a la taquilla del Teatre de l'Aurora (a la plaça de Cal Font) una hora abans de cada funció. Més informació a www.teatreaurora.cat.\nLa 30a Mostra Igualada ve de nou amb el concurs d'aparadors\n7 El vigilant apunyalat a l'estació d'Igualada havia retingut l'agressor minuts abans de l'atac 470 lectures\n8 Rotary Club Igualada lliura a Creu Roja Anoia la recaptació del concert solidari 470 lectures


Art B and B Gènova Itàlia - Ofertes d'hotels amb els MILLORS DESCOMPTES EN LÍNIA\nVia San Luca 12/ 49, Centre de Genoa, Gènova, Itàlia, 16124 - Veure al mapa\nTant si es tracta d'un viatge de plaer com si és de negocis, Art B and B és una elecció d'allotjament magnífica quan visiten Gènova. Des d'aquí, els viatgers poden gaudir d'un fàcil accés a tot el que aquesta viva ciutat ofereix. Amb la seva bona localització, l'hotel ofereix fàcil accès a les destinacions obligades de la ciutat.\nEl Art B and B, s'esforça al màxim per tal que els seus hostes es tribin còmodes. Per tal d'assolir això, l'hotel compta amb els millors serveis i instal.lacions. Habitació familiar, servei de bugaderia, ascensor són només algunes de les comoditats que fan que Art B and B sigui diferent dels altres hotels de la ciutat.\nTotes les instal.lacions per als clients, ofereixen comoditats destinades a assegurar tot el comfort possible. A més, l'oci que l'hotel ofereix assegurarà que tengui molt a fer durant el dia. Si buscau un allotjament còmode i adequat a Gènova, faci de Art B and B la vostra llar.\nCal que informeu el Art B and B de la vostra hora d’arribada amb antelació. Podeu fer servir l'apartat de Peticions especials en fer la reserva o posar-vos en contacte amb l'allotjament directament mitjançant les dades de contacte que apareixen a la confirmació. Cal fer el pagament abans de l'arribada amb transferència bancària. L'allotjament es posarà en contacte amb tu després de fer la reserva i et donarà més informació.\nTots els comentaris (36) Parelles (12) Viatgers en solitari (13) Famílies amb infants petits (3) Famílies amb infants grans (1) Grups (7)